ร้านซาลาเปาเจ้าโปรดประจำบ้านค่ะ ลองครั้งแรกเมื่อซักกลางปีที่แล้วโดยบังเอิญ จากนั้นก็ติดใจ กลายเป็นซาลาเปาเจ้าประจำของที่บ้าน และก็กลายไปเป็นเจ้าโปรดของบ้านพี่สาวด้วย 

การเดินทาง ถ้ามาจากปากซอยวัชรพล พอถึง 5 แยก ให้เลี้ยวซ้ายค่ะ ร้านจะอยู่ฝั่งขวามือ หรือจริงๆ  จากปากซอยวัชรพล ให้เลี้ยวซ้ายลัดเข้าซอยที่จะไปวัดศิริพงษ์ จากนั้นเลี้ยวขวาเข้าสุขาภิบาล 5 ร้านก็จะอยู่ซ้ายมือ เห็นซึ้งใหญ่ๆ อยู่หน้าร้าน ติดกับร้านก๋วยเตี๋ยวกระดูกอ่อน และร้านข้าวมันไก่ สามารถจอดรถได้หน้าร้านค่ะ

ร้านมีทั้งซาลาเปาไส้คาว หวาน บะจ่าง ขนมจีบ และโจ๊ก เคยลองขนมจีบ รู้สึกเฉยๆ ค่ะ โจ๊ก และบ๊ะจ่างไม่เคยลอง

ซาลาเปาลูกละ 15 บ. ทานกันแต่ไส้คาวค่ะ หมูแดง จะไม่แดงจัด อร่อยดี แต่ที่ติดใจกันทั้งบ้านคือไส้หมูสับ 

ซาลาเปาแป้งเค้านุ่มๆ ค่ะ ไส้หมูสับปรุงรสมาอร่อย ที่สำคัญไส้แน่น และมีไข่ใส่มาด้วยครึ่งลูก ทานด้วยกัน ลงตัว อร่อยมากค่ะ

ร้านขายถึงแค่บ่ายๆ ก็หมดแล้วค่ะ ร้านเค้ารับทำเบรคด้วย บางวันไปเร็วก็เกือบไม่ทัน เพราะมีลูกค้าสั่งกันเป็นร้อยๆ ลูกเลยค่ะ
